### Beslutningstema

Det skal i denne sag besluttes om Kommuneplantillæg nr. 161-150, Lokalplan nr. 194-150 og dertilhørende miljøvurderingsrapport for Solcellepark ved [adresse] (Projekt #25 (VE2023)) skal endeligt vedtages.

For Teknik- og Miljøudvalget omfatter det lokalplanen og miljøvurderingsrapporten. For Klima-, Vækst- og Udviklingsudvalget omfatter det kommuneplantillægget.

### Historik

Kommunalbestyrelsen besluttede den 25. maj 2023 at prioritere og videresende 10 ansøgninger til kommunal planlægning, herunder Projekt #25 (VE2023). Den såkaldte anden ansøgningsrunde for VE projekter.

I august 2023 blev der afholdt idéhøring og borgermøde omkring de prioriterede projekter.

Den 1. april 2024 blev planarbejdet for projekterne i anden ansøgningsrunde igangsat.

Kommunalbestyrelsen besluttede den 27. marts 2025 at sende kommuneplantillæg, lokalplan og miljøvurderingsrapport i 8 ugers offentlig høring, i perioden 7. april til 2. juni.

Der er afholdt vejledende afstemning i høringsperiodens sidste 14 dage.

### Sagsfremstilling

**Lokalplan**Lokalplanen har til formål, at fastlægge et område på ca. 140 ha sydøst for Frida Østergaard til anvendelse til teknisk anlæg i form af solenergianlæg til el produktion, med tilhørende transformatorstation, de nødvendige, mindre tekniske installationer og supplerende batterianlæg (BESS). Solcellerne må have en maksimal højde på 3,5 meter, og skal være antirefleks-behandlede. Området består i dag af opdyrkede landbrugsarealer og en enkelt landbrugsejendom. Lokalplanen stiller krav om, at området reetableres som landbrug, når driften af solcelleanlægget ophører.

Lokalplanen sikrer samtidig muligheden for anlæggelsen af interne veje, udførelsen af terrænregulering og opførelsen af læskure til dyr, som er nødvendige for solenergianlæggets opførelse og drift. Dertil gives mulighed for anlæggelsen af rekreative anlæg. Lokalplanen muliggør nedrivning af en ejendom i planområdet, og efterfølgende udnyttelse af arealet til solceller.

Planområdet opdeles i byggefelterne A og B, hvor A må benyttes til solceller og de dertilhørende mindre tekniske installationer, mens byggefelt B skal indeholde transformatorstation og BESS, så der på denne måde sikres en hensigtsmæssig placering af de større tekniske installationer inden for planområdet. Byggefelt A dækker over et større område der er opdelt langs eksisterende veje. Indhegning af byggefeltet følger disse veje, så der fortsat vil være mulighed for offentlig gennemfart, og vejene kan benyttes som vildtpassage. Vejene bliver samtidig del af et rekreativt stisystem som følger kanten af lokalplansområdet, går igennem det langs vejene, og kan kobles på eksisterende ruter i området.

Der stilles krav om etablering af beplantningsbælter langs byggefelternes ydre afgrænsning, der har til formål at mindske den visuelle påvirkning af området. Eksisterende læhegn kan indtænkes i bælterne.

Lokalplanen fastsætter bestemmelser om farvevalg på transformatorer, BESS og øvrige tekniske installationer, så alle fremstår udtryksmæssigt ensartede. Ligeledes skal læskure til dyrehold og rekreative anlæg fremstå i ensartede materialer og udformning.

**Kommuneplantillæg**Kommuneplantillægget udarbejdes parallelt med lokalplan nr. 194-150 for at danne plangrundlaget for lokalplanen. Kommuneplantillægget udlægger en ny kommuneplanramme til teknisk anlæg og der med muliggør lokalplanen. Der fastlægges rammebestemmelser, der sikrer de landskabelige interesser i området.

**Miljøvurderingsrapport**Plangrundlaget indeholder rammer for fremtidige anlægstilladelser til industrianlæg til fremstilling af elektricitet og bygning af veje, som er at finde på miljøvurderingslovens bilag 2. Derfor har Tønder Kommunes forvaltning besluttet, at der skal udarbejdes en miljørapport, idet planlægningen vurderes, at kunne få en væsentlig påvirkning af miljøet. Ligeledes er det konkrete projekt omfattet af miljøvurderingslovens regler om screeningspligt. Bygherre har anmodet om, at der frivilligt udarbejdes en fuld miljøkonsekvensrapport for projektet, hvorfor projektet ikke er screenet først. Der vurderes også på påvirkningerne af anlæggelsen af et nettilslutningskabel fra transformatorstationen til det offentlige elnet. Miljørapporten og miljøkonsekvensrapporten er, grundet et stort sammenfald i miljøvurderingslovens krav til indhold, for nærværende projekt sammenskrevet i enkelt rapport, miljøvurderingsrapporten.

Ditte Frederiksen belyser de emner som fremgår af udtalelsen om afgrænsning, udstedt af Tønder Kommunes forvaltning. Et udkast til udtalelsen har i perioden 21. maj 2024 til 10. juni 2024 været i offentlig høring. Input fra offentlige myndigheder, interesseorganisationer og borgere er indarbejdet i den endelige udtalelse.

Vurdering:

Det vurderes, at der ikke vil være en væsentlig negativ påvirkning for nogen af miljøfaktorerne. Der vil for enkelte emner være en moderat negativ påvirkning. Det gør sig gældende for trafikale forhold og lyspåvirkning, hvis øst/vest vendte, faste paneler vælges. Der er også vurderet en begrænset positiv og væsentlig positiv virkning på enkelte af miljøfaktorerne.

§ 25 tilladelse:

Et udkast til afgørelsen efter miljøvurderingsloven, §25-tilladelsen, blev sendt med miljøvurderingsrapporten i høring. Tilladelsen indeholder miljøvilkår for etableringen og driften af projektet, med grundlag i rapporten. Tilladelsen gives administrativt hvis lokalplanen vedtages og er vedhæftet sagsfremstillingen.

Høringen:

Som en service har miljøvurderingsrapporten været lagt op sammen med plangrundlaget. Der har her manglet de to bilag til miljøvurderingsrapporten - Natur og Natura2000 væsentlighedsvurdering og visualiseringsrapporten. Dette vurderes ikke at være en procesfejl, da bilagene har været offentliggjort det lovpligtige sted, som er under høringen på kommunens hjemmeside.

**Sammenfatning af høringssvar**Under høringen er der indkommet 12 høringssvar. Høringssvarene er fremsendt til projektejer. Høringssvarene har medført en øgning af beplantningsbælternes bredde, en uddybning i §25 vilkår omkring afværgeforanstaltninger for bilag IV-arter og tilføjelse af vilkår i § 25 tilladelsen vedr. Karina Simonsen. Dette uddybes nedenfor og ved det konkrete høringssvar.

[adresse] og [adresse] har ingen indvendinger mod planforslaget. [adresse] fremhæver dog betydningen af at bevare indsigten til kirker og opfordrer til fortsat inddragelse af kirkelige myndigheder i planlægningsprocessen. Styrelsen for Grøn Arealomlægning og Vandmiljø understreger, at der skal sikres funktionelle erstatningslevesteder for bilag IV-arter, før eksisterende levesteder nedlægges, i overensstemmelse med habitatdirektivet. En uddybning omkring modning af afværgeforanstaltninger er tilføjet i lokalplan og i vilkår #8 i § 25 tilladelsen.

En række borgere har udtrykt bekymring eller modstand mod projektet. Hovedtemaerne omfatter tab af landbrugsjord, påvirkning af natur og dyreliv, risiko for forurening af grundvand, støj- og lysgener fra tekniske installationer samt fald i ejendomsværdier. Flere peger på manglende gennemsigtighed i planprocessen og efterlyser bedre dokumentation og borgerinddragelse. Enkelte borgere fremhæver, at solceller bør placeres på bygninger frem for i det åbne land. En borger er overvejende positiv over for projektet, men ønsker, at der tages højde for støj og visuelle gener i nærområdet. Løsninger og vilkår iht. forebyggelse og slukning af brand i BESS anlæg beskrives iht. Beredskabsloven i en beredskabsplan der udarbejdes ved konkret ansøgning, men løsningernes udformning for så vidt angår risiko for udsivning til grundvand er blevet tilføjet som vilkår #26, #27 og #28 i § 25 tilladelsen. Derudover er der tilføjet en beskrivelse vedr. sammenhæng med Beredskabsloven under afsnittet om BESS i projektbeskrivelsen i § 25 tilladelsen.

Foreningen By og Land Vestslesvig udtrykker forståelse for behovet for vedvarende energi, men ønsker, at offentlige stier og kulturhistoriske landskabstræk bevares. De foreslår bredere beplantningsbælter som afskærmning og understreger betydningen af biodiversitet. Ballum Vandværk udtrykker bekymring for drikkevandskvaliteten og ønsker garantier for, at solcelleparken ikke medfører forurening eller økonomiske konsekvenser for vandforsyningen. Projektejer har selv foreslået at øge bredden af beplantningsbælterne – beskrivelsen i lokalplanen er opdateret.

En samlet liste med høringssvar er vedhæftet som bilag 4.

Resultatet af den vejledende afstemning er vedhæftet som bilag 5.

**Det statslige tilsyn**Under høringen har Planstyrelsen varslet et veto. Der har efterfølgende været dialog med Planstyrelsen vedrørende kystnærhedszonen samt klima og erosion, og i den forbindelse tilføjes bilag 6 til planen. Bilag 6 består af henvendelsen og forvaltningens redegørelse. Det er kun redegørelsen der indarbejdes i kommuneplantillægget.

Forvaltningen har efter henvendelsen overfor planstyrelsen udvidet redegørelsen for lokaliseringen i kystnærhedszonen og redegjort for risikoen af klimahændelser.

Styrelsen har taget begge redegørelser til efterretning og varslet om veto er bortfaldet.

### Lovgrundlag

Planloven

Miljøvurderingsloven

### Indstilling Fagchefen for Klima, Plan og Udvikling indstiller,

at Kommuneplantillæg nr. 161-150 godkendes, og

at indstillingen videresendes til Økonomiudvalget og Kommunalbestyrelsen.

**Beslutning Klima-, Vækst- og Udviklingsudvalget, den 11. august 2025, pkt. 13:**

Anders Winther og Richard Larsen anbefaler indstillingen.

Ruben Jacobsen og Kenneth Laursen kan ikke anbefale en godkendelse.

Yannick Christiansen deltog ikke i mødet.

**Fagchefen for Klima, Plan og Udvikling indstiller,**

at Lokalplan nr. 194-150 og miljøvurderingsrapport for Solcellepark ved [adresse] godkende, og

at indstillingen videresendes til Økonomiudvalget og Kommunalbestyrelsen.

**Beslutning Teknik- og Miljøudvalget, den 12. august 2025, pkt. 15:**

Et flertal i udvalget kan ikke følge indstillingen. Frode Bech (S) stemte for indstillingen.

**Beslutning Økonomiudvalget, den 21. august 2025, pkt. 23:**

Indstillingen blev ikke anbefalet, idet et flertal på 5 medlemmer (Kenneth Laursen, Ole Nielsen, Lasse Laursen, Palle Dam og Ludvig Rasmussen) ikke kunne følge indstillingen.

Christine Lind afventer stillingtagen.

### Beslutning

Kommunalbestyrelsen erklærede Timmy Simonsen (V) for inhabil, hvorfor han ikke deltog i sagens behandling. På foranledning af medlemmerne fra den kandidatliste, hvor Timmy Simonsen er valgt på, blev André Bach (V) indkaldt som stedfortræder under behandlingen af punktet.

Indstillingen godkendt med stemmerne 17 for (Liste F, S, Nicoline Steffensen, Mikkel Vestergaard (V), André Bach (V) og Yannick Christiansen (V)) og 13 imod (Liste A, C, O, V (med undtagelse af Mikkel Vestergaard, André Bach og Yannick Christiansen) samt Lena Mathiesen (løsgænger)).

Ole Nielsen (V) deltog ikke i mødet.